Na osnovu člana 6 , člana 29 stav 2 Zakona o državnoj imovini ("Sl.list CG", br. 21/09 i 40/11) člana 38 stav 1 tačka 9 Zakona o lokalnoj samoupravi ("Službeni list Crne Gore", br. 02/18, 34/19 , 38/20),člana 114 Zakona o sportu ("Sl.list CG", br. 44/18) a u skladu sa članom 35 stav 1 alineja 9 Statuta Opštine Tivat ("Sl. list CG - opštinski propisi", br. 24/18, 9/20), Skupština Opštine Tivat, na sjednici održanoj 11.08.2020. godine donosi

**ODLUKU**

**O POSTUPKU I NAČINU DAVANJA NA KORIŠĆENJE PROSTORA SPORTSKIM SUBJEKTIMA OPŠTINE TIVAT**

**Član 1**

Ovom Odlukom uređuju se postupak, uslovi, kriterijumi i način davanja na korišćenje prostora sportskim subjektima radi sprovođenja aktivnosti i realizacije programa i projekata koji su od opšteg interesa za opštinu i lokalno stanovništvo, kao i druga pitanja od značaja za korišćenje prostora.

**Član 2**

Pod prostorom u smislu ove Odluke podrazumijevaju se otvoreni i zatvoreni sportski objekti, pomoćni objekti, objekti za sport i fizičku kulturu, površine za rekreaciju i drugi objekti u Tivtu na kojima Opština Tivat ima pravo raspolaganja.

**Član 3**

Pravo na korišćenje prostora imaju sportski subjekti koji svoju djelatnost obavljaju u Tivtu, od interesa su za lokalno stanovništvo, i koje ispunjavaju uslove utvrđene ovom Odlukom, pri čemu sportske organizacije moraju biti registrovane u skladu sa Zakonom o sportu.

**Član 4**

Odluku o prostoru koji se može dodijeliti na korišćenje sportskim subjektima, na predlog nadležnog organa lokalne uprave za poslove imovine, donosi Predsjednik Opštine Tivat.

Odluka iz stava 1 ovog člana donosi se jednom godišnje i sadrži podatke o lokaciji, površini, spratnosti i strukturi raspoloživog prostora.
Odluka predsjednika opštine Tivat objavljuje se na internet stranici opštine, oglasnoj tabli i preko lokalnog javnog emitera.

**USLOVI ZA DAVANJE PROSTORA**

**Član 5**

Prostor se može dati sportskoj organizaciji koja je:

1. upisana u registar sportskih organizacija najmanje dvije godine prije dana podnošenja prijave;
2. sa sjedištem i djeluje na teritoriji opštine Tivat;
3. aplicirala na Javni konkurs za sufinansiranje programa rada sportskih organizacija u prethodne 3 (tri) godine ;
4. podnijela finansijski iskaz za prethodnu godinu;
5. blagovremeno i u cjelosti ispunila obaveze prema opštini po osnovu dodijeljenih sredstava i ugovorenih obaveza.
6. potvrda o izmirenim finansijskim obavezama prema Opštini Tivat i Poreskoj upravi;
7. dostavi plan investicionog ulaganja u prostor.

**Član 6**

Prostor se može dati fizičkom licu u sportu- sportisti, odnosno licu koje se bavi sportskom aktivnošću i može biti : sportista amater, profesionalni sportista ili sportista rekreativac.

**KRITERIJUMI ZA BODOVANJE**

**Član 7**

Kriterijumi za bodovanje sportskih organizacija:

1. Godine aktivnog djelovanja:

1. do 5 godina…...................................................................................3 boda
2. od 5 do 10 godina.........................................................................6 bodova
3. od 10 do 20 godina.......................................................................9 bodova
4. 20 i više godina...........................................................................15 bodova

Godine aktivnog djelovanja za sportsku organizaciju se dokazuju na osnovu izjave potpisane od strane lica ovlašćenog za zastupanje organizacije, a utvrđuju se na osnovu godišnjih izvještaja o radu i relevantnog dokaza (Rješenja o registraciji sportske organizacija kao i Akta o osnivanju iste)

Godine aktivnog djelovanja se dokazuju na osnovu izjave potpisane od strane lica ovlašćenog za zastupanje organizacije.

2. Broj registrovanih članova sportske organizacije:

1. do 20. ..................................................................................................1 bod
2. od 21 do 50…....................................................................................2 boda
3. od 51 do 100…..................................................................................3 boda
4. 100 i više ...........................................................................................4 boda

Broj registrovanih članova se dokazuje na osnovu evidencije o članstvu dostavljene od strane matičnog saveza i potpisane izjave odgovornog lica sportske organizacije.

3. Ostvarena finansijska podrška za projekte u predhodne dvije godine:

1. iz fondova nadležnog Ministarstva.....................................................2 boda
2. iz budžeta opštine Tivat.....................................................................3 boda
3. od drugog stranog ili domaćeg donatora…........................................4 boda

Ostvarena finansijska podrška za projekte u predhodne dvije godine se dokazuje na osnovu kopija ugovora i izvještaja o realizaciji projekata .

4. Prethodno korišćenje prostora:

1. prethodno uredno korišćenje prostora................................................3 boda

Organ uprave nadležan za poslove imovine utvrđuje da li se prostor u prethodnom periodu koristio uredno, u skladu sa namjenom za koji je dat na korišćenje i da li je isti uredno održavan.

Bodove po navedenom kriterijumu može dobiti samo organizacija ili stručni radnik koji je koristilo prostor u razdoblju koje je neposredno prethodilo objavljivanju javnog konkursa i da li se prema istom odnosilo sa pažnjom dobrog domaćina.

5. Prethodno ulaganje u adaptaciju prostora:

1. do 5.000 eura......................................................................................5 boda
2. do 10.000 eura...............................................................................10 bodova
3. više od 10.000 eura.......................................................................15 bodova

Prethodno ulaganje mora biti obrazloženo odgovarajućim dokazima (računi za kupljenu robu, odnosno izvršene usluge i radove sa kojima će dokazati ulaganje u adaptaciju prostora, kao i foto dokumentaciju izvršenog ulaganja).

**Član 8**

Prostor se može dodjeliti fizičkom licu iz člana 6 ove Odluke pod uslovom da :

* nema poslovni prostor u svom vlasništvu ili u vlasništvu člana uže porodice;
* nije korisnik prostora u vlasništvu Opštine Tivat po drugom osnovu;
* je član sportske organizacije ili aktivno obavlja sportsku djelatnost u skladu sa Zakonom o sportu i sportskim pravilima.

**Član 9**

Kriterijumi za bodovanje fizičkog lica u sportu:

1. Godine aktivnog djelovanja:

a) do 5 godina…...................................................................................3 boda

b) od 5 do 10 godina.........................................................................6 bodova

c) od 10 do 20 godina.......................................................................9 bodova

d) 20 i više godina...........................................................................15 bodova

Godine aktivnog djelovanja za fizičko lice u sportu se dokazuju na osnovu izjave potpisane od strane lica ovlašćenog za zastupanje sportske organizacije, matičnog saveza ili relevantnog dokaza o sportskoj djelatnosti koje je lice obavljalo u prethodnom periodu.

Godine aktivnog djelovanja se dokazuju i na osnovu izjave potpisane od strane lica koje aplicira ovjerene kod notara.

2. Ostvareni sportski rezultati:

a) na takmičenjima u Crnoj Gori.................................................................1 bod

b) na takmičenjima van Crne Gore............................................................ 2 boda

c) na prvenstvu Evrope…...........................................................................4 boda

d) na prvenstvu Svijeta ............................................................................ 5 bodova

e) na Olimpiskim igrama ............................................................................7 bodova

Ostvareni rezultati na takmičenjima dokazuju se na osnovu izjave, potvrde ili relevantnog dokaza iz matičnog Saveza, Ministarstva sporta i mladih ili organizacije koja ga je delegirala na takmičenju.

3. Prethodno korišćenje prostora:

a) prethodno uredno korišćenje prostora................................................3 boda

Organ uprave nadležan za poslove imovine utvrđuje da li se prostor u prethodnom periodu koristio uredno, u skladu sa namjenom za koji je dat na korišćenje i da li je isti uredno održavan.

Bodove po navedenom kriterijumu može dobiti samo fizičko lice u sportu koje je koristilo prostor u periodu koje je neposredno prethodilo objavljivanju javnog poziva i da li se prema istom odnosilo sa pažnjom dobrog domaćina.

4. Prethodno ulaganje u adaptaciju prostora:

a) do 5.000 eura......................................................................................5 boda

b) do 10.000 eura...............................................................................10 bodova

c) više od 10.000 eura.......................................................................15 bodova

Prethodno ulaganje mora biti obrazloženo odgovarajućim dokazima (računi za kupljenu robu, odnosno izvršene usluge i radove sa kojima će dokazati ulaganje u adaptaciju prostora, kao i foto dokumentaciju izvršenog ulaganja).

**POSTUPAK DAVANJA PROSTORA NA KORIŠĆENJE**

**Član 10**

Organ lokalne uprave nadležan za poslove imovine, na osnovu predloga organa nadležnog za sport i Odluke predsjednika opštine Tivat iz člana 4 objavljuje **Javni poziv** za davanje prostora na korišćenje sportskim subjektima, i to na internet stranici, oglasnoj tabli opštine Tivat i preko lokalnog javnog emitera.

**Javni poziv** sadrži podatke o prostoru koji se daje na korišćenje, uslove koje podnosilac mora da ispuni, dokumentaciju koja se podnosi uz prijavu, naziv i adresu organa kojem se podnosi prijava, kao i rok za podnošenje prijave sa pratećom dokumentacijom.

Javni poziv traje 15 dana od dana objavljivanja.

**Član 11**

Uz prijavu na javni poziv, sportska organizacija prilaže:

1. naznaku za koji prostor se podnosi prijava;
2. rješenje o upisu u Registar sportskih organizacija i statut sportske organizacije;
3. izvještaj o realizovanom projektu/ima od značaja za opštinu Tivat;
4. potvrdu o predaji finansijskog iskaza Poreskoj upravi za prethodnu godinu;
5. plan investicionog ulaganja u prostor;
6. potvrdu o izmirenim finansijskim obavezama prema Opštini Tivat i Poreskoj upravi.

**KOMISIJA ZA OCJENU I VREDNOVANJE PRIJAVA**

**Član 12**

Ocjenu i vrednovanje prijava po Javnom pozivu vrši Komisija koju obrazuje Predsjednik opštine Tivat.

Komisija ima Predsjednika i dva člana.

**Član 13**

Komisija vrši ocjenu blagovremenosti i urednosti prijava na Javni poziv.

Komisija na internet stranici, oglasnoj tabli opštine Tivat i preko lokalnog javnog emitera objavljuje spisak sportskih organizacija čije prijave su blagovremene i uredne, kao i spisak organizacija čije prijave nisu blagovremene i potpune, sa obrazloženjem.

Prijave koje nisu blagovremene i potpune, Komisija neće uzeti u razmatranje u postupku vrednovanja.

**Član 14**

Blagovremene i potpune prijave Komisija pojedinačno razmatra i vrednuje u skladu sa kriterijumima utvrđenim ovom Odlukom i sačinjava rang listu u roku od 15 dana od dana isteka roka za podnošenje prijava.

Komisija na internet stranici, oglasnoj tabli opštine Tivat i preko lokalnog javnog emitera objavljuje rang listu.

Rang lista sadrži zbir bodova dobijenih na osnovu kriterijuma utvrđenih odlukom rangiranim prema broju bodova sa obrazloženjem koje sadrži pojedinačno bodovanje za svaku pristiglu prijavu po osnovu svakog kriterijuma utvrđenog ovom Odlukom.

**Član 15**

Rang listu sa predlogom odluke o davanju prostora na korišćenje i pratećom dokumentacijom, Komisija dostavlja Predsjedniku opštine Tivat na dalji postupak i odlučivanje.

Odluku o davanju prostora na korišćenje donosi Predsjednik opštine Tivat i objavljuje je na internet stranici, oglasnoj tabli opštine Tivat i preko lokalnog javnog emitera.

**Član 16**

Na osnovu Odluke Predsjednika opštine Tivat, organ lokalne uprave nadležan za poslove imovine zaključuje ugovor o davanju prostora na korišćenje 2 (dvije) godine.

Ugovorom se uređuju međusobna prava i obaveze koje uključuju uredno izmirivanje svih poreskih obaveza od strane korisnika, korišćenje prostora s pažnjom dobrog domaćina, ispunjavanje ciljeva na osnovu kojih je prostor dat na korišćenje, način praćenja ispunjenja obaveza organizacije i odnosa sa trećim licima - korisnicima, uslovi i način raskida ugovora, postupak povraćaja u pređašnje stanje i dr.

**Član 17**

Korisnik preuzima prostor u viđenom stanju.

O primopredaji prostora sastavlja se zapisnik koji potpisuje ovlašćeno lice organa lokalne uprave nadležnog za poslove imovine i korisnik odnosno ovlašćeno lice sportske organizacije, u roku od 15 dana od dana zaključenja ugovora.

**Član 18**

Korisnik prostora dužan je da podnese uz finansijski izvještaj i izvještaj o realizaciji plana investicionog ulaganja u prostor.

Izvještaj iz stava 1 ovog člana podnosi se Predsjedniku Opštine Tivat jednom godišnje.

Na osnovu gore navedenog finansijskog izvještaja od sredstava koja su ostvarena pružanjem komercijalnih usluga, dio sredstava u iznosu od 30 % mora se koristiti u svrhu održavanja i unapređenja sportskog objekta.

**Član 19**

Organ lokalne uprave nadležan za poslove imovine i organ lokalne uprave nadležan za sport vodi evidenciju o korisnicima prostora i redovno ažurira bazu podataka.

Evidencija iz stava 1 ovog člana sadrži podatke o datom prostoru, korisnicima, osnovu korišćenja, roku na koji je ugovor zaključen i druge podatke od značaja za korišćenje prostora.

**Član 20**

Ova Odluka stupa na snagu od osmog dana od dana objavljivanja u „Službenom listu Crne Gore - Opštinski propisi“.

Broj: 03-040/20-158
Tivat,11.08.2020.godine

SKUPŠTINA OPŠTINE

Predsjednik

Ivan Novosel,s.r.